text: Kampvalg skal finde Socialdemokraternes Esbjerg-kandidat
  22 februar 2016 kl. 16.42
  Det bliver et kampvalg, der kommer til at afgøre, hvem der bliver ny folketingskandidat for Socialdemokraterne i Esbjerg Bykredsen.
  Jakob May og Anders Kronborg er begge officielt klar til at tage over efter tidligere finansminister Bjarne Corydon, som har forladt politik.
  - Jeg synes, det er vigtigt, at Esbjerg er repræsenteret i Folketinget, og jeg synes, det er en spændende tid, Danmark er i. Både lokalt og i forhold til den internationale situation, siger Jakob May til TV SYD om årsagen til, at han gerne vil vælges.
  Hvem af de to politikere, der bliver Socialdemokraternes nye folketingskandidat i Esbjerg Bykredsen afgøres ved en urafstemning. Partiforeningen forventer, at den nye folketingskandidat er fundet den 9. maj.
  